|  |
| --- |
| ***Директни плащания*** |

**1. Министерски съвет прие годишните разчети на сметката за средствата от Европейския съюз на Държавен фонд "Земеделие"-РА за 2021 г. и одобри приблизително 2,9 млрд. лева за подкрепа на земеделските производители през 2021 г.** Средствата са за финансиране на директните плащания, пазарните мерки, Програмата за развитие на селските райони (ПРСР 2014-2020 г.) и Програмата за морско дело и рибарство 2014-2020 г. От тях 2 млрд. 636 млн. лева са за сметка на ЕС и 247 млн. лева са от националния бюджет. От така цитираните средства 731 млн. лв. са по II стълб на Общата селскостопанска политика - Развитие на селските райони. По Програмата за морско дело и рибарство 2014-2020 г. са разчетени 38 млн. лв., а 114 млн. лв. са предвидени за пазарни мерки, включително за Националната програма по пчеларство, схема „Училищен плод“, схема „Училищно мляко“, Националната програма за подпомагане на лозаро-винарския сектор, преструктуриране на лозовите масиви, промоционални програми и други. Средствата, които предстои да бъдат изплатени по линия на директните плащания, са в размер на 1 млрд. 607 млн. лв. Те ще бъдат разпределени по основната схема за подпомагане с директни плащания на площ – схемата за единно плащане на площ, схемите за обвързана подкрепа в секторите плодове, зеленчуци и животновъдство, преразпределителното плащане на площ, подпомагането за млади и дребни земеделски стопани, зелените директни плащания и други схеми, финансирани от Европейския фонд за гарантиране на земеделието.

|  |  |
| --- | --- |
| ***Пазарна подкрепа*** |  |

**2. Проект на нормативна уредба относно нелоялните търговски практики във веригата за доставки на селскостопански и хранителни продукти приет на първо гласуване в Народното събрание на 5.02.2021 г. подлежи на обществено обсъждане в срок до 20.01.2021 г.** Проект на Закон за изменение и допълнение на Закона за защита на конкуренцията (ЗИД на ЗЗК) транспонира разпоредбите на Директива (ЕС) 2019/633 относно нелоялните търговски практики в отношенията между стопанските субекти във веригата за доставки на селскостопански и хранителни продукти.Директивата е насочена към преодоляване на значителни дисбаланси в преговорната позиция мужду доставчици (земеделски производители и преработватели) и купувачи (търговци) на селскостопански хранителни продукти и за първи път установява хармонизирана защита на доставчиците на ниво ЕС. За да се предотврати възможността за по-мощните търговски партньори да налагат неизгодни за доставчика споразумения при сделки с хранителни и селскостопански продукти, в ЗЗК се създава изцяло новаГлава VIIб „Нелоялни търговски практики по веригата за доставки на селскостопански и хранителни продукти“. Предвидени са няколко групи доставчици и купувачи според годишния им оборот и са въведени критерии за приложимост на нормите по Глава VIIб, в зависимост от годишния оборот на различните оператори по веригата за доставки на храни; въвеждат се две групи забрани за нелоялни търговски практики (НТП) – абсолютни забрани и относителни забрани; допълва се и се прецизира процедурата по проучване и събиране на доказателства, като се разширяват правомощията на КЗК при проучване на НТП с допълнителни правомощия като извършване на проверки на място и налагане на временни мерки; въвеждат се основания за образуване на производство във връзка с НТП, за алтернативното разрешаване на спорове между доставчици и купувачи, както и мерки за защита на самоличността на жалбоподателя. Предвидени са и допълнителни мерки за защита на самоличността на жалбоподателя (при поискване от негова страна) или на посочената от него информация. Законопроектът еразработен от Комисията за защита на конкуренцията (КЗК) с цел привеждане на националното законодателство в съответствие с нормите на Директива (ЕС) 2019/633. След проведена обществена консултаци в периода 21.12.2020 – 20.01.2021 г., Министерският съвет внесе на 29.01.2021 г. ЗИД на ЗЗК в Народното събрание. След одобрение от заинтересованите комисии в НС, ЗИД на ЗЗК беше приет на първо гласуване на 5.02.2021 г. В кратки срокове следва да бъде проведено и второ гласуване, тъй като крайният срок за транспониране на Директива (ЕС) 2019/633 е 1 май 2021 г., а прилагането й следва да стартира не по-късно от 1 ноември 2021 г.

|  |  |
| --- | --- |
|  ***Визия за ОСП след 2020 г.*** |  |

**3. На Единадесетото заседание на Тематичната работна група (ТРГ) за разработване на Стратегически план по ОСП 2021 - 2027 г.,** **Министерство на земеделието, храните и горите представи пет актуализирани проекти на интервенции, финансирани от Европейския фонд за гарантиране на земеделието, както и проекти на мерки, финансирани от Европейския земеделски фонд за развитие на селските райони, които вече са представяни на предходни заседания.** В областта на директните плащания това са „Основно подпомагане на доходите за устойчивост“, „Допълнително преразпределително подпомагане на доходите за устойчивост“, „ Плащане за дребни земеделски стопани“, „Допълнително подпомагане на доходите на млади земеделски стопани“ и „Схема за подпомагане за памук“. Беше представен и обсъден проект на нова интервенция за обвързана подкрепа за крави от застрашени от изчезване породи, чието опазване има изключително значение за съхраняване на биологичното разнообразие, поддържане на естествените екосистеми и устойчиво развитие на регионите с природни ограничения. Целта на подпомагането е стимулиране на добива на произведени по естествен начин здравословни храни със специфични, уникални за съответната порода качества. Основни изисквания към земеделските стопани са да отглеждат 20 и повече крави от една застрашена от изчезване порода, както и да реализират на пазара животни за клане, износ или продажба в други стопанства, или мляко и млечни продукти. Дейността в стопанството трябва да бъде съобразена с всички ветеринарно-медицински и зоотехнически изисквания. Необходимо е заявените за подпомагане животни да са крави на възраст над 22 месеца, идентифицирани и регистрирани в системата за идентификация и регистрация на животните на БАБХ. Кравите от застрашените от изчезване породи са допустими да подпомагане само по тази схема за обвързана подкрепа.

**4. На 1 февруари се проведе заседание на Специалния комитет по селско стопанстов (СКСС).** Португалското председателство представи информация за проведените триалози по трите предложения зарегламенти. По Регламента относно финансирането, управлението и мониторинга на ОСП- Хоризонтален регламент в триалога, проведен на 29.01.2021 г., са дискутирани новия модел на изпълнение, честотата на прегледа на изпълнението, сроковете за изпълнение на плановете за действие, контролната система в рамките на условността, прозрачността, както и двугодишния преглед на изпълнението, от предложението за Регламент за СП. В рамките на четвъртия триалог по предложението за Регламент за СП е проведена политическа дискусия относно новия модел на изпълнение- кои индикатори за резултатите да се използват за прегледа на изпълнението и кои индикатори за продукт - за уравняване на изпълнението. Постигнато е споразумение за възможността да се използват средни единични суми, когато не могат да се определят единни единични суми, да се определят минимални и максимални единични суми за интервенции при директни плащания, както и за възможността при определени условия да се падне под минималната единична сума. Необходима е по-нататъшна работа на техническо ниво по други части на този член.

**5. На 5 февруари 2021 г. се проведе видеоконферентно заседание на Експертната група по хоризонтални въпроси на ОСП- подгрупа Опростяване.** Целта на заседанието бешеКомисията да продължи да подкрепя държавите членки в подготовката на техните стратегически планове и да разясни връзките между целите на Зелената сделка и стратегическите планове на ОСП. В своите презентации, ЕК обърна внимание на факта, че ще се търси баланс между икономическа, социална и екологична устойчивост. Особено внимание ще се отдели на екологичните аспекти, като целта е да се установи увеличаване на нивото на екологичната амбиция след анализ и оценка на началната ситуация в съответната държава-членка. През декември 2020 г. Комисията предостави на всяка държава от ЕС препоръки, придружени от съобщение. Те имат за цел да подпомогнат изготвянето на националните стратегически планове на ОСП, като идентифицират ключовите области, върху които всяка държава-членка трябва да се съсредоточи, за да осигури постигането на деветте специфични и общи цели на ОСП и да даде своя принос към постигане на амбициите на Зелената сделка и по-конкретно към реализиране на шесте количествено определени цели в стратегиите „От фермата до трапезата” и „Биоразнообразие”. Основни точки от дневният ред включваха презентации на ЕК на теми „Преглед на препоръките към държавите-членки“; „Цели на зелена сделка и стратегически планове за ОСП“; „Зелена цел за антимикробна резистентност“; „Зелена цел за употребата на пестициди“. Комисията възнамерява да организира подобна среща и на 11 февруари, с основни теми за разглеждане - целите на Зелената сделка за биологичните площи, особеностите на ландшафта с голямо разнообразие, загуба на хранителни вещества и широколентова връзка.

|  |  |
| --- | --- |
| ***Още от ЕС и света*** |  |

**6. Призив за намаляване на субсидиите.** Група държави, членове на Световната търговска организация (СТО), призоват субсидиите, които нарушават глобалната търговията, да бъдат намалени наполовина до 2030 г. Призивът им ще бъде обсъден на специална сесия на Комитета по селско стопанство, която ще се проведе на 5 февруари. В документ, озаглавен „Рамка за преговори за вътрешна подкрепа“, 20-те държави призовават членовете на СТО да се ангажират да наложат таван и да намалят размера полагащите се субсидии, които нарушават световна търговия и производство на селскостопански продукти наполовина, до средата 2030 г. Направените намаления трябва да бъдат пропорционални на тяхното въздействие върху световните пазари. Те също така искат съществуващите задължения за уведомяване, съгласно Споразумението на СТО по селско стопанство, да бъдат изпълнени, като по този начин ще се засили прозрачността по отношение на съществуващите ангажименти за вътрешна подкрепа. Специалните сесии на Комитета по селско стопанство на СТО се провеждат с цел да продължат преговорите за реформиране на търговията в сектора, започнали през 2000 г. Страните, които стоят зад призива, са Аржентина, Австралия, Бразилия, Канада, Чили, Колумбия, Коста Рика, Ел Салвадор, Гватемала, Индонезия, Малайзия, Нова Зеландия, Пакистан, Парагвай, Перу, Филипините, Тайланд, Украйна, Уругвай и Виетнам.